Összefoglalás a 2. tanulmányról
A fültől a lábig

„Egyengesd el lábaid ösvényit, s minden te utaid állhatatosak legyenek. Ne térj jobbra, se balra, fordítsd el a te lábadat a gonosztól.” (Péld. 4, 26-27) 
Elmúlt heti tanulmányunk a Példabeszédek könyvének negyedik fejezetével kezdődött, amelyben figyelemmel kísérhettük azt a folyamatot, ahogyan a hallás és a meghallás hat a járásra. A járásunkon kívül kihat még az egyensúlyunkra, és meghatározó az egészségünkre, életmódunkra nézve is. A bölcsességre nevelésnek része az, hogy meghallgassuk a jó tanácsot, és engedelmesen kövessük is azt, letérve a rossz irányról. Aki teljes szívéből keresi Istent, megtalálja, mint a szántóföldbe rejtett kincset, mint az Igében elrejtett bölcsesség ragyogó fénysugarait, amelyek egyre fényesebbé teszik az igazak ösvényét, a teljes délig.

Az ötödik fejezetben a mennyei bölcsességre figyelve és megtartva azt, védelmet találunk a családi életet fenyegető veszélyek ellen is. E szerint a házastársak harmóniáját megzavaró harmadik fél  - az idegen asszony -  megjelenése végzetes lehet a házasságra nézve.  Különösen korunkban nőtt meg ez a veszély, mivel ma már nem csak az idegen asszony, hanem az idegen férfi felbukkanásával is számolni kell. Az általában csábító szavakkal kezdődő kísértésnek úgy lehet ellenállni, hogy hallgatunk a bölcsesség szavára, megfogadjuk az ihletett tanítást. További védelmet jelent a megelégedettség azzal a személlyel, akit ifjúságunk idején választottunk magunknak házastársul. 

Ám nem csak a családot kell védeni, hanem a baráti kapcsolatokat is, oly módon többek között, hogy nem vállalunk kezességet. A bibliai bölcsesség megfontoltságra és tiszteletre szólít az adósságban lévő  barát meggondolatlan anyagi támogatása terén. Arra tanít, hogy ne kötelezzük el magunkat a jövőre nézve olyasmiben, amit nem áll majd módunkban teljesíteni, mert így jó szívünk miatt mi magunk is bajba kerülhetünk. Ebben az esetben pedig a jelent véve alapul se a magunk terhét, se egymás terhét nem leszünk képesek hordozni. A munka is védeni való a hatodik fejezetben felvázolt elvek szerint, amit a szorgalmas hangyáktól és a rest negatív példájából tanulhatunk. A hat napi munka parancsa éppolyan szent, mint a hetedik napi megnyugvás. A hangyáktól tanulható szorgalmat viszont érdemes nem csak a hétköznapi életre vonatkoztatni, hanem a missziómunkára is. Addig kell Isten népének elvégeznie feladatát, amíg nappal van és jó idő, amíg lehet.

Találunk személy szerinti védelmet is a haszontalan, hamis emberrel szemben. Felhívja figyelmünket Salamon annak ismertető jegyeire, és felsorolja azt a hat dolgot, amelyet gyűlöl és utál az Úr, amelyek ott találhatók a Tízparancsolat második kőtáblájának emberi hátterében is. Segítsen bennünket a Jó Isten, hogy bölcsek legyünk felismerni a gonoszt, erősek ellenállni neki, amint az Úr Jézus Krisztus tette, és amint a hangya készül a következő évszakra, saját súlyánál is nagyobb terhet cipelve, úgy tegyük meg mi is a megfelelő előkészületeket a jövőbeli halhatatlanságra.

Ámen!

